**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády SR návrh nariadenia vlády Slovenskej republiky, ktorým sa vyhlasuje chránený areál Široká (ďalej len „návrh nariadenia vlády“), podľa § 21 ods. 1 a 4 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu Široká (CHA Široká) je aj formálne oznámenie Európskej komisie v rámci konania o porušení č. 2019/2141, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti).

Predkladaným návrhom nariadenia vlády sa za chránené územie vyhlási územie európskeho významu SKUEV0119 Široká, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (Ú. v. EÚ L 12, 15.1.2008) (ďalej len „rozhodnutie 2008/26/ES“). Rozhodnutie 2008/26/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2020/98 z 28. novembra 2019, ktorým sa v prípade panónskeho biogeografického regiónu prijíma jedenásta aktualizácia zoznamu lokalít s európskym významom (Ú. v. EÚ L 28, 31.1.2020).

Účelom vyhlásenia CHA Široká je zabezpečenie priaznivého stavu predmetu ochrany CHA Široká, ktorým sú dva prioritné biotopy európskeho významu, biotop národného významu, biotopy štyroch druhov živočíchov európskeho významu, biotopy jedenástich druhov živočíchov národného významu a biotopy troch druhov rastlín národného významu. Ciele ochrany sú stanovené v projekte ochrany spracovanom ako podklad na vyhlásenie CHA Široká a sú rozpracované v programe starostlivosti. Projekt ochrany i program starostlivosti o CHA Široká je zverejnený na webovom sídle Štátnej ochrany prírody Slovenskej republiky na adrese [www.sopsr.sk/pochasiroka/](http://www.sopsr.sk/pochasiroka/).

Výmera CHA Široká je 203,57 ha. Pre celý CHA Široká je navrhnutý druhý stupeň ochrany, ktorý postačuje na dosiahnutie cieľov ochrany. Ochranné pásmo sa nevyhlasuje.

Zámer vyhlásiť CHA Široká bol v zmysle § 50 zákona oznámený Okresným úradom Bratislava. Pripomienky k zámeru zo strany dotknutých subjektov boli prerokované a zapracované do materiálu.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 9. novembra 2020 do 30. novembra 2020. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporov.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. marec 2021.